**Cyfnewidfa Dinas-Ranbarth**

**Prosiectau Ymgysylltu Peilot**

Mae ymgysylltu ac effaith yn gynyddol bwysig ym mywyd y Brifysgol. Mae staff a myfyrwyr fel ei gilydd yn gweld mantais hyn ac yn gweithio'n galed gyda chymunedau lleol mewn meysydd sydd o ddiddordeb cyffredin. Mae’r Brifysgol yn gweithio i ddatblygu perthynas gryfach â’n cymunedau cyfagos ac mae’r Gyfnewidfa Dinas-Ranbarth yn un agwedd ar hyn. Yn ystod y flwyddyn ddiwethaf, rydym wedi cefnogi 13 o brosiectau yn eu gwaith â chymunedau lleol, ac rydym wedi arddangos prosiectau llwyddiannus mewn digwyddiad cyhoeddus a gynhaliwyd gan Vicki Howells AM, yn Adeilad y Pierhead yng Nghaerdydd. Am ragor o wybodaeth am y gweithgareddau hyn, gweler: [https://www.caerdydd.ac.uk/city-region-exchange](https://www.cardiff.ac.uk/city-region-exchange)

Yr ydym yn awyddus i barhau i archwilio ffyrdd newydd o weithio gyda chymunedau lleol a gweithio gyda myfyrwyr a staff o’r Brifysgol sy'n rhannu diddordeb tebyg. Bydd y Gyfnewidfa Dinas-Ranbarth yn cynnal hyd at 15 o Brosiectau Ymgysylltu Peilot a fydd ar waith ym Mhrifddinas-Ranbarth Caerdydd[[1]](#footnote-1). Bwriedir i’r Prosiectau Peilot hyn ddangos sut mae’r Brifysgol yn ymgysylltu â'i chymuned ehangach i hybu trawsnewidiadau cymdeithasol, economaidd neu amgylcheddol. Bydd pob Prosiect Peilot a ddewisir yn gymwys i dderbyn hyd at £5,000 i gefnogi datblygiad ei weithgareddau.

Rhaid i'r Prosiectau Ymgysylltu Peilot gael eu lleoli’n gyfan gwbl ym Mhrifddinas-Ranbarth Caerdydd, a dylent gefnogi her gymdeithasol, economaidd neu amgylcheddol gydnabyddedig. Dylai Prosiectau Peilot fod wedi’u seilio ar ddull cydweithredol sy'n cynnwys un neu fwy o bartneriaid allanol, gan ddangos dull o ymdrin â’r prosiect ar y cyd, a deilliannau dysgu cydfuddiannol. Nid oes gofyniad i bartneriaid prosiect ddarparu cyllid, er y gall gwneud hynny gynyddu potensial prosiect.

Os ydych yn credu bod gennych syniad addas, cysylltwch â ni. Byddem yn hapus i drafod hyn gyda chi. Darperir ein manylion cyswllt yn ddiweddarach.

**Yr her**

Rydym yn gwahodd ceisiadau ar gyfer gweithgareddau sy'n ceisio gweithio gyda phartneriaid mewn unrhyw un o'r meysydd eang canlynol.

1. Prosiectau sy’n cryfhau iechyd, llesiant a/neu gynhwysiant cymdeithasol yn ein cymunedau
2. Prosiectau sy’n gweithio gyda chymunedau a/neu fusnesau i'w helpu i addasu i’r heriau y maent yn eu hwynebu
3. Prosiectau sy’n archwilio dulliau newydd o ddarparu gwasanaethau cyhoeddus
4. Prosiectau sy’n ceisio cryfhau economïau Prifddinas-Ranbarth Caerdydd
5. Prosiectau sy’n gwella ansawdd a dealltwriaeth o'n treftadaeth gyffredin
6. Prosiectau sy’n gweithio gyda sefydliadau sy'n cefnogi’r rhai nad ydynt mewn addysg, cyflogaeth neu hyfforddiant

***Cronfa Her y Gyfnewidfa Dinas-Ranbarth***

Rydym yn dymuno cefnogi prosiectau penodol sy'n diwallu'r anghenion a nodwyd gan ein partneriaid ar draws y Ddinas-Ranbarth. I'r perwyl hwn, byddwn yn clustnodi £15,000 i gefnogi cyfanswm o dri phrosiect a ddatblygir am destunau allweddol a gaiff eu nodi gan ein partneriaid. Caiff y pynciau hyn eu nodi ar ddechrau mis Tachwedd yn sgil trafodaethau â'n partneriaid. Bydd rhagor o wybodaeth ar gael ar wefan y Gyfnewidfa Dinas-Ranbarth.

**Dulliau gweithredu Prosiectau Peilot**

Gall Prosiectau Peilot fod ar sawl ffurf. Rydym yn croesawu dulliau gweithredu sy'n cynnig ffyrdd newydd o ymgysylltu â’n cymunedau cyfagos drwy weithio'n uniongyrchol gydag awdurdodau cyhoeddus, grwpiau cymunedol, busnesau a rhanddeiliaid eraill. Enghreifftiau posibl o Brosiectau Peilot fyddai:

* Gweithio'n uniongyrchol gyda chymunedau drwy’r canlynol:
  + Prosiectau myfyrwyr
  + Ymchwil gydweithredol ac ar y cyd ar fater diffiniedig
  + Hyfforddiant a meithrin gallu
  + Rhannu astudiaethau arfer da
  + Gwirfoddoli
* Codi dyheadau ac ymwybyddiaeth
  + Ffeiriau gwyddoniaeth ac addysg yn y gymuned
  + Gweithio gyda'r rhai nad ydynt mewn addysg, cyflogaeth neu hyfforddiant
* Digwyddiadau dysgu cydfuddiannol
  + Digwyddiadau wedi'u cynllunio i gyflwyno a rhannu gwybodaeth allanol
  + Hwyluso digwyddiadau 'blwch tywod', lle gellir datblygu a phrofi syniadau newydd
  + Rhaglenni seminar a luniwyd i ddatblygu sgiliau a dealltwriaeth
* Datblygu a darparu cyfleusterau neu adnodd a rennir
  + Datblygu offer neu 'becynnau' y gellir eu defnyddio a'u dychwelyd gan grwpiau cymunedol (a all gynnwys darparu cyngor arbenigol)
* Camau gweithredu sy'n cefnogi dulliau amgen o ddarparu gwasanaethau cyhoeddus

Enghreifftiau yn unig yw'r rhain, a gall llawer o ddulliau eraill fod yr un mor addas, os nad yn fwy felly, ar gyfer cyflawni Prosiectau Ymgysylltu Peilot. Rhoddir ystyriaeth gadarnhaol i brosiectau sy'n dwyn ynghyd gyfuniadau newydd o sgiliau a chyfleoedd, megis ystyried rôl Mynediad Band Eang y Genhedlaeth Nesaf.

Gall Prosiectau Peilot gynnwys staff neu fyfyrwyr (israddedig neu ôl-raddedig) Prifysgol Caerdydd, neu gyfuniad o’r ddwy garfan. Nid oes unrhyw gyfyngiad ar natur y peilot ymgysylltu a gefnogir. Er enghraifft, gallai Prosiect Peilot fod wedi’i wreiddio mewn rhaglen gradd, drwy waith cwrs neu wirfoddoli; gallai fod yn gysylltiedig â darparu mantais arbenigedd staff neu fyfyrwyr wrth weithio gyda chymunedau ehangach, neu gallai olygu datblygu adnoddau a rennir a fydd yn hwyluso camau gweithredu pobl eraill.

Bydd datblygiad estynedig dulliau arbrofol a gychwynnwyd o dan gynlluniau ymgysylltu eraill y Brifysgol (e.e. y Gronfa Hadyd Ymgysylltu, Cyfrif Cyflymu Effaith yr ESRC) yn gymwys i dderbyn cymorth. Dylai ymgeiswyr ddangos sut maent yn adeiladu ar y profiad hwn.

**Amserlen**

Gall Prosiectau Peilot gychwyn unrhyw bryd yn ystod blwyddyn academaidd 2016/17, a rhaid iddynt gael eu cwblhau erbyn 30 Hydref 2017. Gall prosiectau fod o unrhyw hyd o fewn y cyfnod hwn. Gall rhai fod yn fyr a dwys, tra bod eraill yn seiliedig ar weithgareddau rheolaidd ar draws cyfnod hwy o amser.

**Cyhoeddusrwydd**

Cyn dechrau ar eu gweithgareddau, bydd gofyn bod Prosiectau Peilot yn darparu crynodeb hanner tudalen cychwynnol o’r prosiect. Wrth ddod i ben, bydd gofyn hefyd bod Prosiectau Peilot yn darparu crynodeb pedair tudalen o weithgareddau a deilliannau’r prosiect, gan gynnwys myfyrio ar y gwersi a ddysgwyd. Dylai hyn gynnwys sylwadau gan y rhai a fu’n ymwneud â’r prosiect. Cynhwysir manylion y Prosiectau Peilot yn neunydd cyhoeddusrwydd y Gyfnewidfa Dinas-Ranbarth. Mae gan y Brifysgol hawl i ddefnyddio unrhyw ddeunydd a gynhyrchir (gan gynnwys ffotograffau, ffilmiau, podlediadau). Gofalwch eich bod yn dilyn canllawiau’r Brifysgol os ydych yn ymwneud ag aelodau o'r cyhoedd.

**Arian**

Bydd Prosiectau Peilot yn gymwys i dderbyn grantiau o hyd at £5,000. Gellir defnyddio'r arian i ad-dalu’r holl gostau sy'n gysylltiedig â phrosiect gan gynnwys: llogi offer, costau staffio cysylltiedig, costau teithio a chynhaliaeth o fewn Prifddinas-Ranbarth Caerdydd, llogi lleoliadau, prynu deunyddiau sy'n gysylltiedig â chyflawni’r prosiect. Rhestr ddangosol yn unig yw hon. Ni ddisgwylir i bartneriaid Prosiect Peilot ddarparu arian cyfatebol, ond dylai prosiectau nodi'r cyfraniad y bydd partneriaid yn ei wneud i’r prosiect (gallai hynny olygu mewnbwn amser yn unig). Bydd Prosiectau Peilot yn derbyn cyfran o’r grant ymlaen llaw i gynorthwyo eu gweithgareddau, a chedwir cyfran lai yn ôl nes bod y prosiect wedi’i gwblhau’n llwyddiannus.

**Gofynion Eraill**

Bydd Prosiectau Peilot yn gyfrifol am sicrhau bod holl ofynion cyfreithiol, moesegol a rheoliadol eu gweithgareddau arfaethedig yn cael eu bodloni.

**Cysylltwch â ni**

Os hoffech chi drafod unrhyw agwedd ar hyn, cysylltwch â ni ar bob cyfrif. Gellir cysylltu â ni fel a ganlyn:

Cyfnewidfa Dinas-Ranbarth: [CityRegionExchange@caerdydd.ac.uk](mailto:CityRegionExchange@cardiff.ac.uk)

Dr. Adrian Healy, Rheolwr Prosiect: [Healya2@caerdydd.ac.uk](mailto:Healya2@cardiff.ac.uk)

Yr Athro Gillian Bristow, Arweinydd Academaidd: [Bristowg1@caerdydd.ac.uk](mailto:Bristowg1@cardiff.ac.uk)

1. Mae Prifddinas-Ranbarth Caerdydd yn cynnwys ardaloedd awdurdodau lleol: Blaenau Gwent, Pen-y-bont, Caerffili, Dinas Caerdydd, Dinas Casnewydd, Sir Fynwy, Merthyr Tudful, Rhondda Cynon Taf, Torfaen, Bro Morgannwg. [↑](#footnote-ref-1)